《鹊鸦行》
宋代·于石

世以鹊为吉，人多喜其鸣。
世以鸦为凶，鸣多人辄嗔。
吉凶一以定，嗔喜此焉分。
相彼新罗鹞，于何分爱憎。
群鸦竞喧集，有耳若不闻。
一鹊不相容，搏击以为能。
不知鹊可喜，甘与鸦为群。
妒善复党恶，鸷悍徒不仁。
石显怙权宠，望之不容身。
林甫擅柄用，何有乎九龄。
宁为望之辱，不作石显荣。
宁为九龄死，不作林甫生。
邪正苟倒置，是非竟难陈。
人事无不然，何独此微禽。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。